PF เทรดคึกบวกเกือบ 2% หลังเตรียมทำเทนเดอร์หุ้น GRAND ราคาหุ้นละ1.29 บ.
PF เทรดคึกบวกเกือบ 2% หลังเตรียมทำเทนเดอร์หุ้น GRAND ราคาหุ้นละ1.29 บ.
10 มิ.ย. 2558

ผู้สื่อข่าวรายงานว่า บริษัท พร็อพเพอร์ตี้ เพอร์เฟค จำกัด (มหาชน) หรือ PF โดย ณ เวลา 10.58 อยู่ที่ระดับ 1.04 บาท บวก 0.02 บาท หรือ 1.96% ด้วยมูลค่าซื้อขาย 98.60 ล้านบาท โดยราคาหุ้นปรับตัวแรงหลังจากยืนที่ระดับ 1 บาท มาเกือบ 1 เดือน

บล.ดีบีเอส วิคเคอร์ส(ประเทศไทย) ระบุในบทวิเคราะห์ฯวันนี้ (10 มิ.ย. 58) ว่า การที่หุ้น PF ทำเทนเดอร์ ออฟเฟอร์ หุ้น TPROP ในสัดส่วนที่มากกว่า 75% ด้วยการจ่ายเงินสดที่ 0.57 บาทต่อหุ้น จึงถือว่าดีลสำเร็จ และทำให้ได้หุ้น บมจ.แกรนด์ แอสเสท โฮเทลส์ แอนด์ พรอพเพอร์ตี้(GRAND) มาทางอ้อมในสัดส่วนถึง 40.62% นั่นคือ PF เป็นผู้ถือหุ้นใหญ่ใน GRAND ดังนั้น PF จึงต้องทำเทนเดอร์ฯหุ้น Grand โดยปริยายในราคารับซื้อที่ 1.29 บาท ทั้ง ๆ ที่จริงแล้ว PF พอใจกับการได้มาแค่ 40.62% เท่านั้น
แต่ราคาหุ้น Grand ที่เคยปรับลงมาต่ำกว่า 1.29 บาท ถือว่าเป็นเรื่อง surprise สำหรับ PF ขณะที่ PF ไม่อยากให้ราคาหุ้นลงมาต่ำกว่า 1.29 บาท ซึ่งจะทำให้ได้รับ GRAND ในสัดส่วนที่มากเกินไป อีกทั้งการมีรายการรอการทำเทนเดอร์ฯที่ 1.29 บาท นั่นคือจนถึง 16 มิ.ย.58 ซึ่งเป็นวันที่คาดว่าจะทำเทนเดอร์ฯหุ้น GRAND อาจกล่าวได้ว่าจะมีแรงพยุงราคาหุ้น GRAND ไม่ให้ต่ำกว่า 1.29 บาท อยู่นั่นเอง เพราะหากต่ำกว่าก็จะมีแรงซื้อเพื่อไปทำเทนเดอร์ฯ
แต่ฝ่ายวิจัยไม่ได้ทำการวิเคราะห์หุ้น GRAND แต่แนะนำ”ซื้อเก็งกำไร”หุ้น PF เพราะคาดว่าหลังจากได้รับ GRAND มาแล้วจะทำให้มีแหล่งที่มาของรายได้ที่มีเสถียรภาพมากขึ้น (Recurring Income) ได้แก่ค่าเช่าสำนักงานและโรงแรมทั้งในกรุงเทพฯและต่างจังหวัด คาดว่ากำไรไตรมาสที่เหลือของ PF จะดีขึ้นจาก 1Q58 เพราะจะมีการโอนสินค้าที่มากขึ้นทั้งแนวราบและคอนโดมิเนียม มีการขายที่ดินเปล่าที่กรุงเทพกรีฑา และจัดตั้ง REIT สำหรับหอพัก Uniloft ที่เชียงใหม่ คาดการณ์กำไรหลักต่อหุ้นปีนี้โต 29%
แต่ราคาหุ้นปัจจุบันที่ 1.02 บาท ถือว่าสูงกว่าพาร์ 1 บาทเพียงเล็กน้อย P/BV ปี 58 เป็นเพียง 0.7 เท่า ให้ราคาพื้นฐานที่ 1.36 บาท ด้วย P/BV ปี 58 ที่ 0.9 เท่า แต่เพียงเก็งกำไร เพราะมีเงินกู้และ P/Eที่สูง คาดว่าปี 58 เป็น 2.1 และ 14 เท่า ตามลำดับ